รับเหมาก่อสร้าง อิตาเลียนไทย กำลังเจอความท้าทาย
ถ้าถามว่า บริษัทรับเหมาก่อสร้างรายใหญ่ที่อยู่ในตลาดหลักทรัพย์มีใครบ้าง หนึ่งในนั้นต้องมีชื่อของ อิตาเลียนไทย ดีเวล๊อปเมนต์ หรือ ITD รวมอยู่ด้วย
23 ก.ค. 2563

รับเหมาก่อสร้าง อิตาเลียนไทย กำลังเจอความท้าทาย /โดย ลงทุนแมน
ถ้าถามว่า บริษัทรับเหมาก่อสร้างรายใหญ่ที่อยู่ในตลาดหลักทรัพย์มีใครบ้าง
หนึ่งในนั้นต้องมีชื่อของ อิตาเลียนไทย ดีเวล๊อปเมนต์ หรือ ITD รวมอยู่ด้วย
ที่ผ่านมาทั้งงบประมาณของรัฐบาลที่ล่าช้า และผลกระทบจาก COVID-19 ทำให้ธุรกิจรับเหมาก่อสร้างของ ITD กำลังเจอความท้าทายพอสมควร
เรื่องนี้เป็นอย่างไร ลงทุนแมนจะเล่าให้ฟัง
╔═══════════╗
อัปเดตสถานการณ์และภาวะเศรษฐกิจกับ Blockdit มีพอดแคสต์ให้ฟังระหว่างเดินทางด้วย
╚═══════════╝
ปี 2562 มีบริษัทรับเหมาก่อสร้างที่อยู่ในตลาดหลักทรัพย์จำนวน 21 บริษัทมีรายได้รวมกันทั้งหมด 208,979 ล้านบาท
โดย 3 อันดับแรกที่มีรายได้สูงสุดคือ
บริษัท อิตาเลียนไทย ดีเวล๊อปเมนต์ จำกัด (มหาชน) ITD รายได้ 63,007 ล้านบาท
บริษัท ช.การช่าง จำกัด (มหาชน) CK รายได้ 33,384 ล้านบาท
บริษัท ซิโน-ไทย เอ็นจีเนียริ่งแอนด์คอนสตรัคชั่น จำกัด (มหาชน) STEC รายได้ 24,797 ล้านบาท
ถ้าดูในแง่ของรายได้จะพบว่า ITD มีส่วนแบ่งตลาดมากที่สุด หรือกว่า 30% ของรายได้รวมของบริษัทรับเหมาก่อสร้างที่จดทะเบียนในตลาดหลักทรัพย์
แต่วันนี้ธุรกิจของ ITD ดูเหมือนกำลังเจอความท้าทายจนทำให้บริษัทมีผลขาดทุนในปีล่าสุด ซึ่งเป็นครั้งแรกในรอบ 3 ปี
ปี 2561 รายได้ 61,894 ล้านบาท กำไร 306 ล้านบาท
ปี 2562 รายได้ 63,213 ล้านบาท ขาดทุน 37 ล้านบาท
เรื่องนี้ จึงทำให้มูลค่ากิจการ (Market Cap) ของ ITD ลดลงเหลือเพียง 6,000 ล้านบาท น้อยกว่า CK คู่แข่งที่มีรายได้อันดับที่ 2 ที่มีมูลค่ากิจการประมาณ 34,000 ล้านบาท
ซึ่งถ้ามองที่ตัวกิจการ CK จะมีอัตรากำไรสุทธิที่สูงกว่าของ ITD เนื่องจาก CK ยังมีธุรกิจสาธารณูปโภคอื่นๆ ที่ลงทุนผ่านบริษัทลูก เช่น ธุรกิจน้ำประปา ธุรกิจทางด่วนและรถไฟฟ้า ธุรกิจผลิตและจำหน่ายไฟฟ้า ที่มีรายได้แน่นอน และสามารถช่วยลดความผันผวน เมื่อธุรกิจรับเหมาก่อสร้างซึ่งเป็นธุรกิจหลักอยู่ในช่วงชะลอตัว
ปัจจุบัน ธุรกิจรับเหมาก่อสร้างนับเป็นหนึ่งในธุรกิจที่มีการแข่งขันกันสูง
จากข้อมูลของสมาคมอุตสาหกรรมก่อสร้างไทย ปัจจุบัน มีบริษัทที่ดำเนินธุรกิจก่อสร้างในประเทศไทยรวมกันไม่ต่ำกว่า 500 บริษัท แต่นอกจากคู่แข่งที่มีจำนวนมากแล้ว ปริมาณงานในมือ (Backlog) ซึ่งเป็นงานที่จะถูกรับรู้รายได้ในอนาคตของ ITD ถือว่าลดลงเมื่อเทียบกับช่วงที่ผ่านมา นั่นหมายความว่า ถ้าไม่มีการเซ็นสัญญาโครงการใหม่ๆ เข้ามา รายได้ในบริษัทก็จะลดลงในอนาคต
ปี 2561 ปริมาณงานในมือที่รอรับรู้รายได้ 297,498 ล้านบาท
ปี 2562 ปริมาณงานในมือที่รอรับรู้รายได้ 260,161 ล้านบาท
โดยรายได้ของ ITD จะแบ่งเป็น
งานจากภาครัฐ 70%
ภาคเอกชน 30%
งานโครงการในประเทศ 67%
งานโครงการต่างประเทศ 33%
ดูแบบนี้จะเห็นว่า ITD พึ่งพางานจากภาครัฐ และส่วนใหญ่เป็นงานในประเทศ ดังนั้น การเข้าไปรับงานใหม่ๆ จะขึ้นอยู่กับนโยบายของรัฐบาลโดยเฉพาะงบประมาณการลงทุนในโครงการต่างๆ
ที่ผ่านมาความล่าช้าในการจัดทำงบประมาณของรัฐบาล ทำให้การจัดสรรงบประมาณสำหรับการลงทุนโครงสร้างพื้นฐานขนาดใหญ่ล่าช้าตามไปด้วย
เรื่องนี้จึงทำให้บริษัทรับเหมาก่อสร้างหลายแห่งรวมทั้ง ITD ที่พึ่งพางานจากภาครัฐ ได้รับผลกระทบในช่วงที่ผ่านมา
อีกประเด็นที่น่าสนใจคือ การระบาดของ COVID-19 ก็ส่งผลกระทบต่อการทำงานก่อสร้างของบริษัทที่ต่างประเทศด้วย โดยเฉพาะที่อินเดีย ในปี 2562 รายได้ของ ITD จากโครงการในอินเดียมีมูลค่า 12,800 ล้านบาท
ปัจจุบัน อินเดีย เป็นประเทศที่มีผู้ติดเชื้อดังกล่าวมากกว่า 900,000 คน สูงสุดเป็นอันดับที่ 3 ของโลก เรื่องนี้ทำให้ธุรกิจก่อสร้างของ ITD ในอินเดียต้องหยุดดำเนินการและโครงการบางแห่งถูกเลื่อนออกไป
โดยบริษัทได้พยายามเจรจาขอยืดระยะเวลาการดำเนินโครงการหรือขอค่าชดเชยจากเจ้าของโครงการ เนื่องจากผลกระทบดังกล่าว ซึ่งก็ต้องตามดูกันต่อไปว่า สุดท้ายจะได้ข้อสรุปอย่างไร
พอเรื่องเป็นแบบนี้ ก็น่าจะบอกได้ว่า
ปีนี้เป็นปีที่ท้าทายกับธุรกิจรับเหมาก่อสร้างหลายแห่งรวมถึง ITD ด้วย
แต่ด้วยความที่บริษัทเป็นหนึ่งในผู้รับเหมาก่อสร้างชั้นนำของประเทศและมีประสบการณ์ในธุรกิจกว่า 60 ปี เชื่อว่า บริษัทก็น่าจะได้รับงานโครงการต่างๆ โดยเฉพาะโครงการของภาครัฐอีกในอนาคต
ปิดท้ายด้วยข้อมูลที่น่าสนใจ
รู้ไหมว่า ITD ก่อตั้งโดยนายแพทย์ชาวไทยที่ชื่อว่า คุณชัยยุทธ กรรณสูต ที่แม้ตนเองจะเรียนจบแพทย์ แต่กลับมีความสนใจในธุรกิจรับเหมาก่อสร้างอย่างมาก
ต่อมาคุณชัยยุทธ ได้ไปชักชวนคุณจิโอจิโอ เบลลินเจียรี่ วิศวกรชาวอิตาเลียน มาร่วมกันก่อตั้งบริษัทรับเหมาก่อสร้าง ซึ่งนี่คือ เหตุผลที่ว่าทำไมบริษัทนี้ จึงมีชื่อว่า อิตาเลียนไทย นั่นเอง..
หมายเหตุ: บทความนี้ไม่ได้ชี้นำให้ซื้อหรือขายหุ้นเหล่านี้ การลงทุนมีความเสี่ยง โปรดศึกษาข้อมูลให้ครบถ้วนก่อนตัดสินใจลงทุนทุกครั้ง
----------------------
อัปเดตสถานการณ์และภาวะเศรษฐกิจกับ Blockdit มีพอดแคสต์ให้ฟังระหว่างเดินทางด้วย
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-แบบฟอร์ม 56-1 ปี 2562, บริษัท อิตาเลียนไทย ดีเวล๊อปเมนต์ จำกัด (มหาชน)
-
-
-คำอธิบายและวิเคราะห์ของฝ่ายจัดการ ประจำปี สิ้นสุดวันที่ 31 ธ.ค. 2562, บริษัท อิตาเลียนไทย ดีเวล๊อปเมนต์ จำกัด (มหาชน)
-คำอธิบายและวิเคราะห์ของฝ่ายจัดการ ไตรมาสที่ 1 สิ้นสุดวันที่ 31 มี.ค. 2563, บริษัท ช.การช่าง จำกัด (มหาชน)